ບັນດາຜູ້ນໍາໃໝ່ລີເບຍ ແລະອີຈິບ ອອກເວທີ ສະຫະປະຊາຊາດ ເທື່ອທໍາອິດ.
ທ່ານ Jibril ຜູ້ນໍາຄົນໃໝ່ຂອງລີເບຍ ແລະທ່ານ Mohamed Kamel Amr ລັດຖະມົນຕີຕ່າງປະເທດໃໝ່ຂອງອີຈິບ ກ່າວຄໍາປາໄສ ຕໍ່ສະມັດຊາໃຫຍ່ ສປຊ ເປັນເທື່ອທໍາອິດ
ທ່ານ Mahmoud Jibril ຜູ້ນໍາສະພາປົກຄອງຊົ່ວຄາວລີເບຍແລະທ່ານ Mohamed Kamel Amr ລັດຖະມົນຕີການຕ່າງປະເທດອີຈິບໄດ້ອອກເວທີສະຫະປະຊາຊາດເປັນ ເທື່ອທໍາອິດໃນວັນເສົາວານນີ້ ໃນຂະນະທີ່ພວກທ່ານກ່າວປາໄສຕໍ່ກອງປະຊຸມປະຈໍາປີ ຂອງສະມັດຊາໃຫຍ່ສະຫະປະຊາຊາດ ທ່ານ Jibril ໄດ້ຮຽກຮ້ອງໃຫ້ປະຊາຄົມນາໆຊາດຍົກເລີກການລົງໂທດຕ່າງໆຕໍ່ປະເທດ ຂອງທ່ານ ຊຶ່ງທ່ານກ່າວວ່າ ປະເທດລີເບຍໃໝ່ກໍາລັງຈະຟື້ນຊິວິດຄືນມາເປັນປະເທດນຶ່ງ ທີ່ມີຄວາມໝັ້ນໝາຍຕໍ່ປະຊາທິປະໄຕ ຄວາມສະເໝີພາບ ແລະເຂົ້າຮ່ວມຄືນໃໝ່ກັບປະ ຊາຄົມນາໆຊາດ ຜູ້ນໍາໃໝ່ຂອງລີເບຍກ່າວຕື່ມວ່າ ປະເທດຂອງທ່ານມີຫລາຍຄົນໂພດທີ່ດໍາລົງຊີວິດຢູ່ໃນ ຄວາມທຸກຈົນ ໂດຍບໍ່ມີການຮັກສາສຸຂະພາບແລະການສຶກສາທີ່ພຽງພໍ ທ່ານໄດ້ຮຽກ ຮ້ອງໃຫ້ສະພາຄວາມໝັ້ນຄົງສະຫະປະຊາຊາດຍົກເລີກການກັກຊັບສິນຂອງປະເທດ ຂອງທ່ານ ເພື່ອວ່າລີເບຍຈະມີເງິນໃຊ້ຈ່າຍສໍາລັບການພັດທະນາສ້າງສາປະເທດ ສະພາ ຄວາມໜັ້ນຄົງໄດ້ປ່ອຍຊັບສິນຂອງລີເບຍທີ່ກັກໄວ້ນັ້ນໃນມູນຄ່າຫລາຍກວ່າ 16 ຕື້ໂດ ລາ ແຕ່ບໍ່ໄດ້ຍົກເລີກການລົງໂທດທັງໝົດ ສ່ວນທ່ານ Mohamed Kamel Amr ລັດຖະມົນຕີການຕ່າງປະເທດອີຈິບ ໄດ້ກ່າວ ຕໍ່ກອງປະຊຸມວ່າ ທ່ານເປັນໂຕແທນຂອງອີຈິບໃນຍຸກໃໝ່ ແລະມີໂສມໜ້າໃໝ່ ທ່ານ Amr ໄດ້ກ່າວຊົມເຊີຍປະຊາຊົນອີຈິບ ທີ່ໄດ້ໂຄ່ນລົ້ມປະທານາທິບໍດີ ໂຮສນີ ມູບາຣັກ ທີ່ໄດ້ປົກຄອງປະເທດມາເປັນເວລາດົນນານໃນເດືອນກຸມພາຜ່ານມານັ້ນ ໂດຍກ່າວ ວ່າພວກເຂົາເຈົ້າຢືນຂຶ້ນເພື່ອຄວາມເຊື່ອຖືຂອງເຂົາເຈົ້າໃນການປະຕິຮູບໄປສູ່ລະບອບ ປະຊາທິປະໄຕ ເພື່ອສິດທິມະນຸດແລະເພື່ອເສລີພາບພື້ນຖານຕ່າງໆ